En 14-årig pige blev angiveligt voldtaget på et toilet i et shoppingcenter i Esbjerg en lørdag aften i marts. En sag, som politiet først meldte ud havde fundet sted, da gerningsmanden var anholdt. Gerningsmanden er en 16-årig afghansk dreng, der er anklaget for voldtægt, anden kønslig omgang end samleje og voldtægtsforsøg.

Det skriver Ritzau.

Sagen indledes fredag ved Retten i Esbjerg. Ifølge anklagerne mod den 16-årige, så blev pigen tvunget ind i en toiletbås af den tiltalte ved vold og trusler om vold. I toiletbåsen blev hun blandt andet udsat for fuldbyrdet voldtægt og tvunget til at udføre oralsex.

Politiet blev alarmeret, da en centervagt slog alarm. Politiet ledte herefter efter gerningsmanden. En anden 14-årige pige havde også anmeldt, at hun var blevet udsat for voldtægt, hvorfor politiet i virkeligheden ledte efter flere gerningsmænd. Det lykkedes at anholde to, men der er kun rejst tiltale mod den 16-årige, da anklagemyndigheden ikke havde tilstrækkelige beviser mod en 20-årig afghansk mand.

Men ret usædvanligt kom sagen først til offentlighedens kendskab, da de to formodede gerningsmænd var blevet anholdt og varetægtsfængslet. Og det skete kun, da JydskeVestkysten blev tippet via andre kanaler og fik på den baggrund nys om sagen.

Ifølge politiet var der dog en årsag til det.

"Vi vurderede, at der i denne sag var et særligt hensyn at tage til de to forurettede, der som bekendt kun er 14 år og netop havde været udsat for en stærkt traumatiserende oplevelse," forklarer stabschef Lene Roesen, Syd- og Sønderjyllands Politi i en skriftlig kommentar til Ritzau.

"Der var endvidere ikke behov for, at efterlyse de formodede gerningsmænd, da vi vidste, hvem de var. Derfor gik vi ikke ud i offentligheden med oplysninger om sagen," siger hun.

Anklager Britt Ankersø oplyser, at hun vil kræve den tiltalte idømt fængsel i tre år, ligesom han står til udvisning af landet.